b'\n_START_ARTICLE_\nOntro Virtanen\n_START_PARAGRAPH_\nOntro Erland Virtanen (17. hein\xc3\xa4kuuta 1908 Helsinki \xe2\x80\x93 22. hein\xc3\xa4kuuta 1978 Helsinki) oli suomalainen SKDL:\xc3\xa4\xc3\xa4n kuulunut poliitikko ja toimittaja. _NEWLINE_Suomen ja It\xc3\xa4-Saksan yst\xc3\xa4vyysseura Suomi\xe2\x80\x93DDR-seura perustettiin Ontro Virtasen aloitteesta. Virtanen toimi seuran p\xc3\xa4\xc3\xa4toimisena sihteerin\xc3\xa4 vuoteen 1973 asti, mink\xc3\xa4 johdosta Virtasesta muodostui Seppo Hentil\xc3\xa4n mukaan "er\xc3\xa4\xc3\xa4nlainen Suomen ja DDR:n suhteiden ikoni". Virtanen oli DDR:n tunnustamiskomitean hallituksen j\xc3\xa4sen ja toimi aktiivisesti my\xc3\xb6s Suomi\xe2\x80\x93Neuvostoliitto-Seurassa._NEWLINE_Muun toiminnan ohella Virtanen vaikutti my\xc3\xb6s Ty\xc3\xb6v\xc3\xa4en Urheiluliitossa. Vuoden 1952 kes\xc3\xa4olympialaisissa Virtanen toimi kisojen tiedoitustoimikunnassa TUL:n edustajana. Lis\xc3\xa4ksi Virtanen voitti TUL:n j\xc3\xa4\xc3\xa4pallomestaruuden Helsingin Jyryn riveiss\xc3\xa4 vuonna 1924._NEWLINE_Sota-aikana Virtanen oli leirill\xc3\xa4 Kangasj\xc3\xa4rven kyl\xc3\xa4ss\xc3\xa4 It\xc3\xa4-Karjalassa.\n_START_SECTION_\nVakoilu\n_START_PARAGRAPH_\nAlpo Rusin mukaan Ontro Virtanen toimi mit\xc3\xa4 ilmeisimmin Stasin agenttina peitenimell\xc3\xa4 "Otto". T\xc3\xa4h\xc3\xa4n viittaa Ontro Virtasen nimen kirjaus Stasin operatiivisia avustajia koskevaan kortistoon vuonna 1978. Lis\xc3\xa4ksi DDR:n palkkalistalla olleelle Virtaselle my\xc3\xb6nnettiin samana vuonna valtion korkea kunniamerkki. Virtanen my\xc3\xb6s avusti Stasia Rostockissa j\xc3\xa4rjestettyjen It\xc3\xa4meren viikkojen j\xc3\xa4rjestelyiss\xc3\xa4. Messutilaisuuksia hy\xc3\xb6dynnettiin Seppo Hentil\xc3\xa4n mukaan eri tavoin DDR:n ja Stasin tarpeisiin._NEWLINE_Stasin arkistojen perusteella Otto-operaatio avattiin toukokuussa 1962. "Otto" oli Rusin mukaan alusta asti aktiivinen ja vuoti muun muassa neuvostovastaisia ilmi\xc3\xb6it\xc3\xa4 sek\xc3\xa4 suomalaista politiikkaa koskevia asiakirjoja Stasille. Syksyll\xc3\xa4 1977 "Otto" vuoti Suomen siviilipuolustussuunnitelman, mik\xc3\xa4 on Rusin mukaan osoitus "Oton" yhteyksist\xc3\xa4 sek\xc3\xa4 Suomen puolustus- ett\xc3\xa4 sis\xc3\xa4ministeri\xc3\xb6\xc3\xb6n._NEWLINE_"Oton" operaatiokortti siirrettiin Stasin elektroniseen tietokantaan vuonna 1987, jolloin sit\xc3\xa4 ei edelleenk\xc3\xa4\xc3\xa4n oltu arkistoitu. T\xc3\xa4st\xc3\xa4 Rusi on p\xc3\xa4\xc3\xa4tellyt operaation jatkuneen pitk\xc3\xa4lle 1980-luvulle. "Ottoa" koskevia papereita oli Rusin mukaan arkistoissa kymmenen ty\xc3\xb6kansion eli 3000 sivun edest\xc3\xa4. _NEWLINE_Rusin vakoilusyyt\xc3\xb6sten on todettu perustuneen ajoittain huteriin n\xc3\xa4ytt\xc3\xb6ihin, ja muun muassa valtiotieteiden tohtori Veli-Pekka Lepp\xc3\xa4nen syytti Ontro Virtasen roolia avaavaa Rusin teosta Tiitisen lista: Stasin vakoilu Suomessa 1960-1989 "pitk\xc3\xa4lti poliittiseksi kiistakirjoitukseksi".'